BERETNING FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

OM GENNEMFØRELSEN AF DIREKTIV 2000/53/EF

OM UDRANGEREDE KØRETØJER



FOR PERIODERNE 2008-2011 OG 2011-2014

1.Indledning

Direktiv 2000/53/EF om udrangerede køretøjer har som primært formål at hindre generering af affald fra køretøjer og komponenter hertil for at mindske den endelige mængde affald, der skal bortskaffes, og den samlede miljøvirkning heraf. Desuden tager de foranstaltninger, der er fastlagt i direktivet, sigte på at få alle erhvervsdrivende, der er involveret i køretøjernes livscyklus, herunder især dem, der er direkte involveret i oparbejdningen af udrangerede køretøjer, til at vise større miljøhensyn. I direktivet om udrangerede køretøjer har man overordnet set valgt en cirkulærøkonomisk tilgang ved at tilskynde til miljøvenligt design, træffe bestemmelse om fjernelse af farlige stoffer i køretøjer og fastlægge mål for genbrug/genvinding/nyttiggørelse og dermed sigte mod genbrug af værdifulde materialer fra udrangerede køretøjer for at bevare de dyrebare ressourcer i økonomien.

Artikel 9 i direktivet om udrangerede køretøjer pålægger medlemsstaterne at sende en rapport til Kommissionen hvert tredje år om gennemførelsen af direktivet på grundlag af et spørgeskema, som blev indført ved Kommissionens beslutning 2001/753/EF. Spørgeskemaet består af to dele. Første del vedrører oplysninger om omsætningen af direktivet i national ret, mens den anden indeholder oplysninger om den faktiske gennemførelse af direktivet. På baggrund af oplysninger indgivet fra medlemsstaterne udarbejder Kommissionen sin egen beretning om gennemførelsen for hver indberetningsperiode.

Dette er således den tredje beretning om gennemførelsen af direktivet om udrangerede køretøjer, og den dækker to indberetningsperioder, nemlig fra den 21. april 2008 til den 20. april 2011 og fra den 21. april 2011 til den 20. april 2014. Den første gennemførelsesberetning, som dækkede perioden 21. april 2002 til 20. april 2005, blev offentliggjort i 2007. Den anden gennemførelsesberetning, som dækkede perioden 21. april 2005 til 20. april 2008, blev offentliggjort i 2010.

Nøjagtigheden og kvaliteten af indberetningerne er forbedret i denne tredje gennemførelsesberetning i forhold til de to tidligere indberetningsperioder. Alle medlemsstaterne tilsendte Kommissionen en gennemførelsesrapport for perioden 2008-2011, mens to medlemsstater ikke indsendte rapport for 2011-2014. De indsendte oplysninger var fuldstændige og samlet set af en tilfredsstillende kvalitet. Disse oplysninger er blevet suppleret med yderligere oplysninger, som Kommissionen har adgang til, f.eks. information fra kontrol med foreneligheden af de nationale foranstaltninger til gennemførelse af direktivet om udrangerede køretøjer.

Desuden skal der ifølge Kommissionens beslutning 2005/293/EF årligt inden 18 måneder efter udgangen af referenceåret indsendes oplysninger om direktivets mål for genbrug/genvinding og genbrug/nyttiggørelse. Disse oplysninger er også blevet inddraget i denne beretning.

2.Oplysninger om gennemførelsen af direktivet om udrangerede køretøjer

Direktivet om udrangerede køretøjer er blevet omsat i national ret i alle medlemsstater. Selv om direktivet overordnet set er gennemført, som det skulle, var der dog i perioden 2008-2014 15 uafsluttede overtrædelsesprocedurer vedrørende nationale gennemførelses-foranstaltningers manglende overensstemmelse, herunder uafsluttede sager fra den foregående indberetningsperiode. Sagerne mod fem medlemsstater blev henvist til EU-Domstolen, og de er alle blevet afgjort i mellemtiden. Siden oktober 2015 er der ikke blevet indledt nye overtrædelsesprocedurer vedrørende direktivet om udrangerede køretøjer.

I de nationale rapporter indgives yderligere oplysninger om omsætningen af direktivets enkelte bestemmelser. Nogle af direktivets krav (f.eks. bestemmelserne om forebyggelse, indsamling, genbrug og genvinding) kan omsættes efter aftale. Belgien, Italien, Luxembourg, Malta og Ungarn har benyttet sig af denne mulighed.

Irland og Det Forenede Kongerige valgte denne metode til at undtage køretøjer, der fremstilles i små serier, og deres producenter fra kravene til genbrug, genvinding og nyttiggørelse, kodningsstandarder og adskillelsesoplysninger samt indberetningsforpligtelser.

Alle medlemsstater undtagen én indberettede, at de havde vedtaget foranstaltninger, der skulle tilskynde bilfabrikanter og producenter af materialer og udstyr til at begrænse brugen af farlige stoffer i køretøjerne for at lette adskillelse, genbrug og nyttiggørelse og til at integrere den stigende mængde genanvendte materialer i køretøjerne. Alle medlemsstaterne oplyste, at deres nationale lovgivning begrænser brugen af bly, kviksølv, cadmium og hexavalent chrom i materialer og komponenter til køretøjer, som er blevet markedsført efter den 1. juli 2003, med forbehold af de undtagelser, der er anført i bilag II til direktivet.

Alle medlemsstater, som indsendte en rapport, bekræftede, at de har truffet de nødvendige foranstaltninger til at sikre, at de erhvervsdrivende, i de fleste tilfælde producenter og/eller importører, opretter systemer til indsamling af udrangerede køretøjer og (så vidt det er teknisk muligt) bortskaffelse af udrangerede dele, der udskiftes, når personbiler repareres. De bekræftede også, at de havde truffet foranstaltninger til at sikre et tilstrækkeligt antal indsamlingsanlæg. Mindst seks medlemsstater har enten defineret en maksimal afstand til nærmeste indsamlingssted eller fastsat et minimum af indsamlingssteder pr. by, region eller indbygger.

Samtlige medlemsstater meddelte, at de har indført en ordning, som indebærer, at der ved afmelding af et motorkøretøj skal forelægges en skrotningsattest. 14 medlemsstater benyttede muligheden for at lade producenter, forhandlere eller indsamlingssteder udstede skrotningsattesten på vegne af en autoriseret autoophugger, såfremt de garanterer, at de udrangerede køretøjer transporteres til det autoriserede oparbejdningsanlæg.

Alle respondenter meldte, at de havde truffet foranstaltninger til at sikre, at de udrangerede køretøjer kan leveres til et autoriseret oparbejdningsanlæg uden omkostning for den seneste indehaver eller ejer. I de fleste medlemsstater er det imidlertid ikke gratis at indlevere køretøjet til skrotning, hvis det mangler væsentlige komponenter eller indeholder affald, der er føjet til køretøjet. Denne mulighed er i overensstemmelse med direktivet.

Alle medlemsstaterne rapporterede, at de kræver, at en skrotningsattest udstedt i andre medlemsstater skal anerkendes og accepteres af de kompetente myndigheder.

I alle medlemsstater skal autoophuggere have en tilladelse fra eller være registreret hos de kompetente myndigheder. Kun Italien og Det Forenede Kongerige benyttede sig af muligheden for fritagelse fra kravet om tilladelse til at nyttiggøre affald fra udrangerede køretøjer, efter at de er blevet behandlet som foreskrevet i direktivet og underlagt årlig inspektion.

Alle medlemsstater undtagen én rapporterede om midler til at tilskynde autoophuggere til at indføre certificerede miljøstyringssystemer som f.eks. EU-ordningen for miljøledelse og miljørevision (EMAS). Medlemsstaterne har indført en bred vifte af incitamenter og støtteforanstaltninger til formålet. Her kan nævnes tilskud, administrative lettelser (f.eks. nedsat tilsynshyppighed og -omfang, fritagelse fra udarbejdelse af affaldshåndteringsplaner, hurtigere godkendelse som autoriseret autoophugger og nedsatte finansielle garantier) og hjælp i form af vejledninger, informationsfoldere og kursusforløb.